5.5.2022
MT
Il-Ġurnal Uffiċjali tal-Unjoni Ewropea
C 184/139 Il-Ħamis 21 ta’ Ottubru 2021
115.
Jenfasizza l-ħtieġa li jiġi attirat aktar investiment, kemm pubbliku kif ukoll privat, fir-riċerka, l-innovazzjoni u l-użu ta' teknoloġiji sostenibbli ġodda, inkluż f'industriji li jirrikjedu ħafna ħaddiema, f'networks infrastrutturali ġodda meħtieġa u fi proġetti li jikkontribwixxu għall-għanijiet tal-Patt Ekoloġiku Ewropew u tal-Ftehim ta' Pariġi; 116.
Jissottolinja l-importanza li jiġu żgurati l-koerenza u l-konsistenza f'inċentivi biex jitrawmu teknoloġiji innovattivi biex jintlaħqu l-miri tal-2030 u tal-2050 u li jiġi indirizzat l-użu ta' teknoloġiji diġà maturi kif ukoll ta' investimenti f'teknoloġiji ġodda li jeħtieġ li jiġu żviluppati biex jintlaħaq l-għan tal-Unjoni tan-newtralità klimatika sa mhux aktar tard mill-2050; 117.
Jissottolinja r-rwol fundamentali li jista' jkollhom it-teknoloġiji diġitali fl-appoġġ tat-tranżizzjoni ekoloġika tal-UE; jissottolinja li l-irkupru tal-UE jirrikjedi l-ħolqien ta' qafas regolatorju stabbli u inċentivi finanzjarji anki għall-atturi privati sabiex jiġi stabbilit u żgurat progress xprunat mis-suq lejn ir-riċerka, l-innovazzjoni u l-iżvilupp ta' teknoloġiji sostenibbli; 118.
Jissottolinja li d-diġitalizzazzjoni hija waħda mill-fatturi ewlenin li tixpruna l-integrazzjoni tas-sistema tal-enerġija billi tista' tippermetti flussi dinamiċi u interkonnessi tal-vetturi tal-enerġija, tippermetti li swieq aktar diversi jkunu interkonnessi, u tipprovdi d-data meħtieġa biex jitqabblu l-provvista u d-domanda; jenfasizza l-potenzjal tat-teknoloġiji diġitali biex tiżdied l-effiċjenza fl-użu tal-enerġija u b'hekk jitnaqqsu l-emissjonijiet globali ta' gassijiet b'effett ta' serra; ifakkar li l-Kummissjoni tistma li l-impronta ambjentali tal-ICT tammonta għal bejn 5 % u 9 % tal-użu globali tal-elettriku u aktar minn 2 % tal-emissjonijiet globali ta' gassijiet b'effett ta' serra; jenfasizza li, skont studju tal-2018 dwar l-intelliġenza artifiċjali miċ-Ċentru Konġunt tar-Riċerka tal-Kummissjoni, iċ-ċentri tad-data u t-trażmissjoni tad-data jistgħu jirrappreżentaw bejn 3 % u 4 % tal-konsum totali tal-elettriku tal-Unjoni; jenfasizza li l-Kummissjoni tistenna żieda ta' 28 % fil-konsum taċ-ċentri tad-data bejn l-2018 u l-2030; jissottolinja li 47 % tal-emissjonijiet tal-karbonju diġitali huma dovuti għal tagħmir tal-konsumaturi bħal kompjuters, smartphones, tablets u oġġetti oħra konnessi; jitlob għalhekk miżuri biex titnaqqas l-impronta tal-karbonju tas-settur tal-ICT billi tiġi żgurata l-effiċjenza fl-użu tal-enerġija u tar-riżorsi, u jtenni l-għan li ċ-ċentri tad-data jsiru newtrali għall-klima u effiċjenti ħafna fl-użu tal-enerġija sa mhux aktar tard mill-2030, kif iddikjarat fl-istrateġija diġitali; 119.
Ifakkar fl-importanza tal-kontribut tar-riċerka u l-innovazzjoni biex jintlaħqu l-għanijiet stabbiliti fil-Ftehim ta' Pariġi u l-objettivi tal-Patt Ekoloġiku Ewropew; jistieden lill-Kummissjoni u lill-Istati Membri jappoġġjaw ir-riċerka u l-innovazzjoni u żieda ġenerali fil-baġits tal-UE u dawk nazzjonali ddedikati għar-riċerka u l-innovazzjoni f'teknoloġiji tal-enerġija sostenibbli u sikuri u fl-innovazzjoni; jistieden lill-Kummissjoni tikkunsidra li tkompli tappoġġja t-teknoloġiji u s-soluzzjonijiet innovattivi li jikkontribwixxu għal sistema tal-enerġija reżistenti għall-klima u integrata, inkluż fejn l-Ewropa għandha tmexxija globali u ktajjen tal-valur nazzjonali; iqis li huwa essenzjali li jkun hemm segmenti ewlenin tal-ktajjen tal-valur tal-enerġija rinnovabbli fl-Unjoni sabiex jintlaħqu l-għanijiet klimatiċi u sabiex jitwasslu benefiċċji ekonomiċi sinifikanti lill-Ewropej, u jitlob miżuri adegwati biex jiġi appoġġjat ir-rwol tal-kontenut ibbażat fl-Ewropa fil-katina tal-provvista tas-sistemi tal-enerġija rinnovabbli (RES) u l-leġiżlazzjoni relatata;
It-tibdil fil-klima u l-iżvilupp 120.
Jemmen li l-COP26 tippreżenta opportunità biex jiġġeddu l-isforzi biex jintlaħqu l-objettivi tal-Ftehim ta' Pariġi u tal-SDGs tan-NU, b'mod partikolari l-SDG 13 (Azzjoni Klimatika); iqis li l-Aġenda 2030 trid taġixxi bħala pjan direzzjonali lejn futur aktar ekoloġiku, aktar ġust u aktar sostenibbli; 121.
Jisħaq fuq l-importanza ta' approċċ tad-drittijiet tal-bniedem fl-azzjoni dwar il-klima biex jiġi żgurat li l-miżuri kollha jirrispettaw u jappoġġjaw id-drittijiet tal-bniedem tal-popli kollha; 122.
Iħeġġeġ lill-Partijiet għall-UNFCCC ikomplu jżidu l-ambizzjoni tagħhom f'termini ta' mitigazzjoni u adattament skont l-objettivi tal-Ftehim ta' Pariġi u jintegraw id-dimensjoni tad-drittijiet tal-bniedem fl-NDCs tagħhom u fil-komunikaz­ zjoni tagħhom dwar l-adattament; jistieden lis-Segretarjat tal-UNFCCC jiżviluppa linji gwida dwar il-mod kif il-protezzjonijiet tad-drittijiet tal-bniedem għandhom jiġu integrati fl-NDCs u fil-komunikazzjoni dwar l-adattament f'kollaborazzjoni mal-Kummissarju Għoli tan-Nazzjonijiet Uniti għad-Drittijiet tal-Bniedem; 123.
Jinsab konxju dwar l-ammont kbir ta' evidenza li l-impatti tat-tibdil fil-klima jikkawżaw u jaggravaw l-iskarsezza ta' riżorsi vitali bħar-raba' li jinħadem, jagħmlu ħsara lil jew jirvinaw l-ekosistemi li jsostnu l-għajxien u jżidu l-inċidenza u l-gravità tal-katastrofi naturali, u b'hekk jaġixxu bħala xprunaturi tal-kunflitti, l-ispostament tal-popolazzjonijiet u l-kriżijiet umanitarji;